22 Februarie - Jou goud kan jy nie saamdra hemel toe nie. - Jan van der Watt - www.bybelkennis.co.za
by Mitch Kalp · Published 22/02/2017 · Updated 27/01/2017
Mark 10:13-32 (fokus 10:17-32)
‘Jesus sê vir die jongman: “Daar is een ding wat jy nie reg doen nie. Gaan verkoop alles wat jy het en gee dan die geld vir die mense wat niks het nie. Op dié manier sal jy ryk wees in die oë van God. Nadat jy dit gedoen het, kom jy terug en word een van my volgelinge.”’ (10:21)
Daar was eendag ‘n verskriklike ryk man wat elke dag die Here gesmeek het om sy goud met hom saam te vat hemel toe. Uiteindelik het die Here ja gesê. Toe hy by die hemelpoort kom, is Petrus nogal verbaas toe hy met die vrag goud daar aankom. “Die Here het gesê ek kan my goud saambring”, verduidelik die man. “Wel”, sê Petrus toe, “ek is nie seker hoekom jy soveel moeite gedoen het om nog ‘n stuk sypaadjie saam te bring nie”.
Dinge is so anders by God as by ons. Wat vir ons baie keer so belangrik is dat ons al ons energie en tyd daaraan spandeer is dikwels vir God totaal onbelangrik. Kan jy jou voorstel dat God vreeslik opgewonde sou raak oor goud, of ‘n sak geld, of miskien ‘n groot huis? Ek dink nie so nie. Hy het dit in alle geval alles gemaak. Daarom is dit tog die moeite werd om jouself te vra waarom ons soms onsself, ons gesin, ons vreugde en geluk daarvoor opoffer. Wat maak dit vir ons so belangrik en hoekom?
Die ryk jongman het nie mooi hieroor nagedink nie – daarom was Jesus se antwoord vir hom ‘n skok. Hy moes weer nadink wat vir hom in sy lewe die belangrikste is. Is hy bereid om nie meer goud en geld en huise te dink nie, maar God en Jesus en mense wat swaarkry? Dit gaan nie help om by die hemelpoort met sakke goud aan te kom nie, daarvan kan ons seker wees. Maar as ons met ‘n sak vol liefde, of ‘n siek man wat op ons skouer leuen of ‘n honger kind wat van die kos uit ons bord eet daar aankom, gaan ons ‘n klomp bly gesigte sien wat vir ons wag. Ja, ons kan sê die ryk jongman het Jesus nie gevolg nie, want sy goud was te swaar om saam te dra. Toe laat hy Jesus maar gaan en bly by sy goud. Wat ‘n fout!
Waaraan spandeer jy die meeste tyd as die Here verbystap? Om jou goud in te pak of uit te pak?
by Mitch Kalp · Published 17/04/2017 · Last modified 28/03/2017
by Mitch Kalp · Published 25/10/2017 · Last modified 18/10/2017